Udtalelse om udkast til Rådets forordning (Euratom, EF) om statistik over erhvervsstrukturer (95/C 236/22)

Det Økonomiske og Sociale Udvalg besluttede den 31. maj 1995 i henhold til forretningsordenens artikel 23, stk. 3, at fremsætte udtalelse om udkast til Rådets forordning (Euratom, EF) om statistik over erhvervsstrukturer.

Det forberedende arbejde henvistes til ØSU's Sektion for Økonomiske, Finansielle og Monetære Spørgsmål, som udpegede Vasco Cal til ordfører. Sektionen vedtog sin udtalelse den 16. maj 1995.

Det Økonomiske og Sociale Udvalg vedtog på sin 326. plenarforsamling af 31. maj og 1. juni 1995, mødet den 31. maj 1995, enstemmigt følgende udtalelse.

1. Generelle bemærkninger

1.1. Behovet for harmoniserede statistikker om erhvervslivet er blevet større i takt med udbygningen af det indre marked. De nye krav, der følger af konkurrence-, social-, miljø- og erhvervspolitikken, øger behovet yderligere. Endelig forudsætter den harmoniserede beregning af bruttonationalproduktet i markedspriser, at der udarbejdes resultater, der er sammenlignelige medlemsstaterne imellem.

1.2. Sigtet med forordningsforslaget er ikke at harmonisere dataindsamlingssystemerne, men at skabe en retlig ramme, som er fælles for samtlige erhvervsaktiviteter og erhvervsstatistiske områder, således at disse kan sammenlignes på grundlag af data indsamlet i de nationale systemer.

1.3. Grundtanken i forordningsforslaget, som ØSU er enig i, er i størst muligt omfang at udnytte de allerede eksisterende systemer og begrænse antallet af variabler, som nødvendiggør direkte indsamling i virksomhederne, og dermed reducere disses administrative omkostninger. Derfor bør anvendelse af stikprøvemetoder, direkte beregning af visse variabler ved hjælp af interferensmetoder samt anvendelsen af andre administrative kilder (momsmyndigheder, den sociale sikring osv.) støttes og fremmes, hvilket også bør gælde udbredelsen af anvendelsen af nye elektroniske dataoverførselsmetoder.

1.4. For virksomhederne samt repræsentanterne for arbejdsgivere og arbejdstagere og navnlig de små og mellemstore virksomheder er behovet for at råde over statistiske data (vedrørende lønstrukturer, arbejdskraftomkostninger og uddannelse) stigende på baggrund af integrationen af de nationale markeder og internationaliseringen af markederne, som stiller skærpede krav til konkurrenceevnen.

1.4.1. Kun pålidelige og mellem medlemsstaterne sammenlignelige statistikker om erhvervslivet, herunder navnlig hvad angår indkomster og beskæftigelse, kan i øvrigt tilvejebringe et egnet grundlag for at vurdere udviklingen i den reale konvergens mellem medlemsstaternes økonomier.

1.5. Sigtet med forordningsforslaget er:

a) at skabe fælles rammer for indsamling, overførsel og udvikling af strukturelle erhvervsstatistikker med henblik på at udarbejde data, som kan sammenlignes mellem de forskellige medlemsstater med henblik på at opfylde Kommissionens, medlemsstaternes, virksomhedernes og andre brugeres behov for statistiske oplysninger,

b) at styrke udviklingen af det statistiske system ved at indarbejde Fællesskabets nyudviklede statistiske værktøjer,

c) at tilpasse listen over, hvilke data der skal indsamles,

d) at skabe en fælles retlig ramme for indsamling af statistiske data.

1.6. Forordningsforslaget indeholder et fælles modul med de variabler, der skal indgå i statistikker over erhvervsstrukturerne i alle sektorer, og to andre moduler om henholdsvis statistik over erhvervsstrukturerne i industrien (råstofudvinding, fremstillingsvirksomhed, elektricitets-, gasog vandforsyning samt bygge- og anlægsarbejder) og statistik over erhvervsstrukturerne i distributionssektoren.

1.6.1. ØSU udtrykker ønske om, at der hurtigst muligt fremsættes forslag om et modul vedrørende finansielle tjenesteydelser (bank, forsikring og anden finansiel virksomhed) i betragtning af denne sektors stigende betydning, selv om det ikke i første fase er muligt at medtage pensionskasser.

1.7. ØSU mener, at anvendelsen af de i finansieringsoversigten anførte beløb kan være et stærkt incitament til, at medlemsstaternes statistiske kontorer fremskynder tilpasningerne af deres indsamlingssystemer, herunder navnlig for så vidt angår aktiviteterne i distributionssektoren.

2. Specifikke bemærkninger

2.1. ØSU tilslutter sig den fastsatte frist på 10 måneder til indberetning af foreløbige resultater til erhvervsstatistikkerne og håber, at videreformidlingen af oplysningerne til brugeroffentligheden følger umiddelbart efter.

2.1.1. Angående indberettede karakteristika inden for distributionssektoren (afsnit 7, punkt 2) bør antallet af virksomheder, lønomkostninger samt bruttoinvesteringer dog ligesom for industriens vedkommende tilføjes.

2.1.2. Angående de for distributionssektoren specifikke demografiske data bør der til de årlige statistikker, der skal udarbejdes, ligesom for industriens vedkommende tilføjes oplysninger om antallet af oprettede henholdsvis lukkede virksomheder.

2.2. I artikel 11 (nyvurdering) bør Det Økonomiske og Sociale Udvalg indbefattes blandt modtagerne af den omtalte rapport.

3. Afsluttende bemærkning

Europa-Parlamentet har slået til lyd for, at Eurostat gøres til et uafhængigt organ - dog med særlige tekniske forbindelser med Kommissionen - der får status af juridisk person, finansiel autonomi og eget budget i lighed med det nyligt oprettede Oversættelsescenter. ØSU mener, at en sådan status kan bidrage positivt til at afklare opgavefordelingen mellem Eurostat og EU-Kommissionen, og at spørgsmålet bør behandles på regeringskonferencen.

Bruxelles, den 31. maj 1995.

Carlos FERRER

Formand for

Det Økonomiske og Sociale Udvalg